**J e g y z ő k ö n y v**

Készült Budapest Főváros XX. kerület Pesterzsébet Önkormányzat Képviselő-testülete ***2019. július 11-én 14 órakor*** (Budapest, XX., Kossuth Lajos tér 1., I. em. 63-64.) megtartott **nyílt** üléséről.

Jelen vannak: Szabados Ákos polgármester, Juhász Lajosné alpolgármester, Kovács Eszter alpolgármester, Nemes László alpolgármester, Bada-Gémesi Emese, Fekete Katalin, Fekete László, Kaiser György, Komoróczy László, Mach Péter, Marton Sándorné, Márkus Jánosné, Nagy Lászlóné, Nemesné Németh Judit, Somodi Klára, Rostagni Attila.

Távol vannak: Csaszny Márton, Völgyesi Krisztián.

Tanácskozási joggal jelen vannak: dr. Demjanovich Orsolya jegyző, Kócziánné dr. Pohl Mónika aljegyző, a főépítész, valamint a Polgármesteri Hivatal osztályvezetői, osztályvezető-helyettesei.

Szabados Ákos: Köszönti a megjelenteket, megállapítja, hogy 16 képviselő van jelen az ülésteremben, az ülés határozatképes. Tájékoztatja a képviselő-testületet, hogy Csaszny Márton és Völgyesi Krisztián képviselők távolmaradásukat előre jelezték. Javaslatot tesz az ülés napirendi pontjaira.

Kéri a következő előterjesztések napirendre vételét:

***21. napirend:*** Javaslat a 171526 és 171527 hrsz-ú ingatlanokra vonatkozó elővásárlási jog gyakorlására

Előadó: Szabados Ákos polgármester

***22. napirend:*** Javaslat a Bp. XX. Határ út 98. fszt. 2. szám alatti ingatlan további hasznosítására – zárt ülés!

Előadó: Szabados Ákos polgármester

Tárgyalja: Szociális Bizottság

***23. napirend:*** Javaslat a Bp. XX. Tátra tér 1. szám alatti önkormányzati tulajdonban lévő volt általános iskola ingatlanának hasznosítására

Előadó: Szabados Ákos polgármester

Tárgyalja: Szociális Bizottság

Előterjesztés hiányában a „Fellebbezések” című napirendet nem tárgyalják, így azt levételre javasolja. Kéri, hogy a „Polgármesteri beszámoló” megtárgyalása után vegyék napirendre a „Javaslat „Pesterzsébet Díszpolgára 2019.” és „Pesterzsébet Mecénása 2019.”, valamint a “Javaslat a Bp. XX. Határ út 98. fszt. 2. szám alatti ingatlan további hasznosítására” című zárt előterjesztéseket, ezt követően első napirendként a „Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására” című előterjesztést tárgyalják, és a további napirendi pontok tekintetében a meghívó szerinti sorrendben haladjanak.

Komoróczy László: A bizottságok nem tárgyalták a „Javaslat a Bp. XX. Tátra tér 1. szám alatti önkormányzati tulajdonban lévő volt általános iskola ingatlanának hasznosítására” című anyagot, így az előterjesztés napirendre vételének elfogadását nem támogatja.

Szabados Ákos: Megállapítja, hogy a napirendre vonatkozóan más javaslat nem hangzik el. A bizottságok valóban nem tárgyalták a „Javaslat a Bp. XX. Tátra tér 1. szám alatti önkormányzati tulajdonban lévő volt általános iskola ingatlanának hasznosítására” című anyagot, mert sajnos erre már nem volt alkalom.

Szavazásra teszi fel annak elfogadását, hogy a „Javaslat a Bp. XX. Tátra tér 1. szám alatti önkormányzati tulajdonban lévő volt általános iskola ingatlanának hasznosítására” című anyagot vegyék napirendre.

Megállapítja, hogy a jelenlévő 16 képviselő 1 igen 14 nem 1 tartózkodással elutasítja azt.

Szavazásra teszi fel a „Fellebbezések” című előterjesztés napirendről történő levételének elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

Szavazásra teszi fel, hogy a „Javaslat „Pesterzsébet Díszpolgára 2019.” és „Pesterzsébet Mecénása 2019.”, valamint a “Javaslat a Bp. XX. Határ út 98. fszt. 2. szám alatti ingatlan további hasznosítására” című zárt előterjesztések napirendre vételének elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

Szavazásra teszi fel az egész módosított napirend elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**122/2019. (VII. 11.) Ök. sz. határozat**

a Képviselő-testület

*I. a 2019. július 11-ei ülésén az alábbi napirendi pontokat tárgyalja:*

1. Beszámoló a két ülés között eltelt időszak munkájáról
2. Javaslat „Pesterzsébet Díszpolgára 2019.” és „Pesterzsébet Mecénása 2019.”

kitüntető címek adományozására – Zárt ülés!

1. Javaslat a Bp. XX. Határ út 98. fszt. 2. szám alatti ingatlan további hasznosítására – zárt ülés!
2. Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására
3. Javaslat a kitüntető címek adományozásáról szóló 15/2018. (V. 29.) önkormányzati rendelet módosítására
4. Javaslat a közösségi együttélés alapvető szabályairól és ezek elmulasztásának jogkövetkezményeiről szóló 23/2015. (IX. 21.) önkormányzati rendelet módosítására
5. Beszámoló a Rendvédelmi Osztály 2018. második félévében, valamint 2019. első félévében végzett tevékenységéről
6. Beszámoló a kerület környezetvédelmi helyzetéről (2019. első félév) –
7. Javaslat tulajdonosi hozzájárulás megadására a Bp. XX. Duna-parti hajóállomásnál (170007 hrsz) úszómű elhelyezéséhez
8. Javaslat a 2019/2020-as nevelési évben indítható óvodai csoportok létszámának meghatározására
9. Javaslat a 2019. évi közfoglalkoztatás engedélyezett keretszámainak módosítására
10. Javaslat a Pesterzsébeti Múzeum létszámkeretének emelésére
11. Javaslat a 172394 hrsz-ú ingatlanra vonatkozó elővásárlási joggal kapcsolatos döntés meghozatalára
12. Javaslat a TÉR\_KÖZ 2018 pályázat Koncepció tervei alapján tovább-tervezési és építési stratégia elhatározására
13. Javaslat a Kerületi Építési Szabályzatról szóló 26/2015. (X.21.) önkormányzati rendelet módosításához
14. Javaslat a KEHOP-1.2.1. pályázat benyújtására
15. Javaslat a Dreher Sörgyárak Zrt. részvényeinek megvásárlására vonatkozó vételi ajánlatáról szóló döntés meghozatalára
16. Beszámoló Pesterzsébet Önkormányzata 2015-2020. évekre szóló gazdasági programjának végrehajtásáról
17. Javaslat Budapest Főváros XX. kerület Pesterzsébet Önkormányzata 2019. évi költségvetési rendeletének módosítására
18. Javaslat a 171526 és 171527 hrsz-ú ingatlanokra vonatkozó elővásárlási jog gyakorlására
19. Bizottságok beszámolói, tagcserék, kérdések, bejelentések, interpellációk –

*II. a 2019. július 11-ei ülésén az alábbi napirendi pontokat nem tárgyalja:*

* Fellebbezések
* Javaslat a Pesterzsébeti Helyi Választási Bizottság három tagjának és legalább két póttagjának megválasztására – Munkaterv szerinti napirendi pont – zárt ülés!
* Javaslat szavazatszámláló bizottságok tagjának és póttagjainak felülvizsgálatára – Munkaterv szerinti napirendi pont
* Beszámoló az Önkormányzat tulajdonában álló lakások állapotfelmérésének eredményéről
* Javaslat a BURSA HUNGARICA 2020. Felső oktatási Önkormányzati Ösztöndíjpályázathoz való csatlakozásra
* Javaslat önkormányzati lakások kijelölésére szociális bérlakás-pályázat útján történő hasznosításra

Felelős: Szabados Ákos polgármester

Határidő: azonnal

Szabados Ákos: Szavazásra teszi fel annak elfogadását, hogy a Javaslat „Pesterzsébet Díszpolgára 2019.” és „Pesterzsébet Mecénása 2019.” kitüntető címek adományozására”, című előterjesztéseket zárt ülés keretében tárgyalja meg a képviselő-testület.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**123/2019. (VII. 11.) Ök. sz. határozat**

a Képviselő-testület

a *2019. július 11-ei ülésén* az alábbi napirendi pontokat zárt ülés keretében tárgyalja:

* Javaslat „Pesterzsébet Díszpolgára 2019.” és „Pesterzsébet Mecénása 2019.” kitüntető címek adományozására
* Javaslat a Bp. XX. Határ út 98. fszt. 2. szám alatti ingatlan további hasznosítására

Felelős: Szabados Ákos polgármester

Határidő: azonnal

Szabados Ákos: Az ülés vezetését a „Beszámoló a két ülés között eltelt időszak munkájáról” című előterjesztés megtárgyalása idejére átadja Kovács Eszter alpolgármester részére.

Kovács Eszter: Az ülés vezetését átveszi.

***1. napirendi pont:*** Beszámoló a két ülés között eltelt időszak munkájáról

Előadó: Szabados Ákos polgármester

***Tisztelt Képviselő-testület!***

**Június 4-én**

a Nemzeti Összetartozás Napján, a Trianoni békeszerződés gyásznapja alkalmából megemlékezést tartottunk a Kopjafás emlékparkban.

**Június 5-én**

a kerületi pedagógusokat köszöntöttük a Csili Művelődési Központban.

**Június 20-23-ig**

első alkalommal került megrendezésre a Kosuti Fesztivál, a Velünk indul a nyár szabadtéri program. A programot Szent Iván-éji tűzvarázslattal zártuk.

**Június 28-án**

elindult a hagyományos Tér-Tánc-Zene programsorozatunk, mely augusztus 16-ig tart.

**Június 27-én**

a Városháza köztisztviselőit köszöntöttük.

**Július 2-án**

Semmelweis nap alkalmából elismerésekkel és kitüntetésekkel köszöntöttük a kerületi orvosokat, ápolókat, asszisztenseket, az egészségügyi alapellátásban dolgozókat.

**Pénzügyi-számviteli jellegű információk**

Számlák egyenlege 2019. július 9-én:

Költségvetési számla egyenlege: 791 837 E Ft,

A bérlakás értékesítési számla egyenlege: 340 289 E Ft,

Egyéb helyiség, telek értékesítési számla egyenlege: 474 882 E Ft.

A számlák lekötései: A számlákon lekötés nincs.

Munkabér hitelünk nincs.

Folyószámlahitelünk nincs.

**Közbeszerzések, beszerzések**

* A **„Vörösmarty piac burkolatjavítás***”* tárgyú közbeszerzési eljárásban a szerződés aláírásra került.
* Az **„Alsó Vízisport u. támfal és csapadékvíz elvezetés***”* tárgyú közbeszerzési eljárásban a szerződés aláírása folyamatban van.
* A ’pesterzsébeti önkormányzati beruházások, felújítások’ támogatásból megvalósuló *„***Pesterzsébeti Kerekerdő Óvoda** (Mártonffy u. 76-84.) **fűtés rekonstrukciója***”* tárgyú egyszerű beszerzési eljárásban a szerződés aláírásra került a Petrolépítő Kft.-vel, mint nyertes ajánlattevővel.
* A ’pesterzsébeti önkormányzati beruházások, felújítások’ támogatásból megvalósuló **„Közterületi, zöldfelületi rekonstrukció***”* tárgyú közbeszerzési eljárásban a szerződéskötés megtörtént az 1. rész Pacsirta- Károly utca és a 7. rész Vécsey ltp. tekintetében a DA-TO 61 Kft.-vel, a 2 .rész Zilah utca, a 3. rész Baross u. dühöngő és a 4. rész Ady Endre tér tekintetében az ÁFB-BAU Kft.-vel, az 5. rész Lajtha L. u. – Pázsitos sétány által határolt háromszög és a 6. rész Ónodi park (Baross-Határ-Ónodi-Lajtha u. által határolt terület) tekintetében pedig a Petrolépítő Kft.-vel, mint nyertes ajánlattevőkkel.

**Tájékoztatom a Tisztelt Képviselő-testületet, hogy:**

1./ A Budapest Gyógyfürdői és Hévízei Zrt. csatlakozott a Pesterzsébet Kártya elfogadóhelyekhez, és a hamarosan nyíló Pesterzsébeti Jódos – Sós Gyógyfürdő és Strandfürdő látogatásakor kedvezményes belépést biztosít Pesterzsébet lakosai részére.

A Gyógyfürdő Zrt. 10%-os kedvezményt tud biztosítani a teljes árú belépőjegyek árából. További egyeztetések során felmerült annak lehetősége, hogy további 5% kedvezmény (összesen 15%) biztosítható úgy, hogy az Önkormányzat a Gyógyfürdő Zrt. 5% kedvezmény miatti bevételkiesését utólag, külön elszámolás alapján megtéríti. A további 5%-os kedvezmény megtérítésének fedezete a 2019. évi költségvetésben rendelkezésre áll, az önkormányzati költségvetés „Pesterzsébet Kártya” költségvetési soron lévő maradvány terhére, amely az újabb 3 éves szolgáltatás beszerzési eljárás összegéből maradt. Az ismertetett konstrukcióra épülő megállapodás egyeztetése és kidolgozása folyamatban van, aláírására reményeink szerint mielőbb sor kerül.

2./ A „Nemzeti Szabadidős – Egészség Sportpark Programban” benyújtott pályázat keretein belül sportparkok és futókör létesítésére az együttműködési megállapodás és konzorciumi szerződés Budapest Főváros XX. kerület Pesterzsébet Önkormányzata és a BMSK Beruházási, Műszaki Fejlesztési, Sportüzemeltetési és Közbeszerzési Zártkörűen Működő Részvénytársaság, mint jogszabály alapján kijelölt Beruházási Ügynökség között jött létre, a 299/2018. (XII.06.) Ök. sz. határozat szerinti Nemzeti Sportközpontok helyett.

Kovács Eszter: Megállapítja, hogy a napirendi pont kapcsán több kérdés, hozzászólás nem hangzik el, a vitát lezárja.

Szavazásra teszi fel a „Beszámoló a két ülés között eltelt időszak munkájáról” című előterjesztés elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**124/2019. (VII. 11.) Ök. sz. határozat**

a Képviselő-testület

elfogadja a „Beszámoló a két ülés között eltelt időszak munkájáról” című előterjesztést.

Kovács Eszter: Az ülés vezetését átadja Szabados Ákos polgármester úrnak.

Szabados Ákos: Az ülés vezetését átveszi. A „Javaslat „Pesterzsébet Díszpolgára 2019.” és „Pesterzsébet Mecénása 2019.” kitüntető címek adományozására” című napirendi pontok megtárgyalásának idejére zárt ülést rendel el.

***Z á r t ü l é s !***

*(A zárt ülés anyagát külön jegyzőkönyv tartalmazza.)*

***4. napirendi pont:***Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Rostagni Attila: A Jogi, Igazgatási és Közbiztonsági Bizottság elfogadásra javasolja az előterjesztésben szereplő rendelet-tervezetet.

Fekete Katalin: A Gazdasági Bizottság támogatja az előterjesztésben szereplő rendelet-tervezet elfogadását.

Szabados Ákos: Szavazásra teszi fel az előterjesztésben szereplő rendelet-tervezet elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**Az önkormányzat**

**megalkotja 20/2019. (VII. 26.) rendeletét Pesterzsébet Önkormányzata és szervei Szervezeti és Működési Szabályzatáról szóló 37/2014. (XI. 13.) önkormányzati rendelet módosításáról**

***5. napirendi pont:*** Javaslat a kitüntető címek adományozásáról szóló 15/2018. (V. 29.) önkormányzati rendelet módosítására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Rostagni Attila: A Jogi, Igazgatási és Közbiztonsági Bizottság elfogadásra javasolja a Képviselő-testületnek a kitüntető címek adományozásáról szóló 15/2018. (V. 29.) önkormányzati rendelet-tervezet módosításának elfogadását a következő kiegészítésekkel:

1. A rendelet tervezet 3. §-ának szövege legyen a következő: *A Pesterzsébet Szociális Munkáért kitüntető cím adományozható annak a magyar és/vagy külföldi személynek, aki a szociális munka területén Pesterzsébeten kiemelkedő tevékenységet végzett*.
2. A rendelet tervezet 5. és 6. §-ban szereplő javaslattevők köre egészüljön ki a Képviselő-testület tagjaival.

Fekete Katalin: Az Oktatási, Kulturális, Ifjúsági és Informatikai Bizottság kéri az elhangzott kiegészítéssel egyidejűleg az előterjesztésben szereplő rendelet-tervezet elfogadását.

Nagy Lászlóné: A Szociális Bizottság kéri az előterjesztésben szereplő rendelet-tervezet elfogadását javasolja az elhangzott kiegészítésekkel együtt.

Somodi Klára: Az Egészségügyi és Sportbizottság támogatja az elhangzott kiegészítéssel egyidejűleg az előterjesztésben szereplő rendelet-tervezet elfogadását.

Marton Sándorné: Javaslata szerint a Közalkalmazott kitüntető címek esetében maradjon, hogy bárki benyújthat javaslatot, mert így véleménye szerint demokratikusabban döntenek. Megemlíti, hogy Pesterzsébet Sportolója kitüntető cím esetében olyan változás következik, hogy ne csak a Sportszakosztály vezetője, hanem bárki tehessen javaslatot a kitüntetett személyére.

Szabados Ákos: Szavazásra teszi fel Marton Sándorné képviselő asszony módosító határozati javaslatának elfogadását, mely alapján a kitüntető címek adományozása tekintetében bárki tehessen javaslatot a kitüntetett személyére vonatkozóan.

Megállapítja, hogy a jelenlévő 16 képviselő 8 igen 3 nem 5 tartózkodással elutasítja azt.

Szavazásra teszi fel a Jogi, Igazgatási és Közbiztonsági Bizottságnak a kitüntető címek adományozásáról szóló 15/2018. (V. 29.) önkormányzati rendeletre vonatkozó 3. 5. és 6. §-ait érintő módosító javaslatok elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

Szavazásra teszi fel az egész módosított rendelet-tervezet elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**Az önkormányzat**

**megalkotja 21/2019. (VII. 26.) rendeletét a kitüntető címek adományozásáról szóló 15/2018. (V. 29.) önkormányzati rendelet módosításáról**

***6. napirendi pont:*** Javaslat a közösségi együttélés alapvető szabályairól és ezek elmulasztásának jogkövetkezményeiről szóló 23/2015. (IX. 21.) önkormányzati rendelet módosítására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Rostagni Attila: A Jogi, Igazgatási és Közbiztonsági Bizottság nem javasolja az előterjesztésben szereplő rendelet-tervezet elfogadását.

Mach Péter: A Környezetvédelmi és Városfejlesztési Bizottság a 139/2019. KVB határozatával támogatja az előterjesztésben szereplő rendelet-tervezet elfogadását.

A szakbizottságok ülésén elmondta érveit, így röviden összefoglalva a kúria felvetéseire jogosan reflektált a jelenlegi előterjesztés. Véleménye szerint ez féloldalasra sikerült. Amennyiben egy jogász szemével megfelelőnek is tűnik az anyag, de a problémára nem nyújt megoldást. Puskás Péter Pál Rendvédelmi osztályvezető úrral mindkét bizottsági ülésen számos lehetőséget felvázolt a probléma kezelésére. A jelenlegi előterjesztés ezeket nem tartalmazza. A valódi cselekvés, annak az elemzése és átgondolása szükséges a döntések meghozatala mellett, igazán a jelenlegi helyzet megoldásra vár. Kérdésként merül fel, hogy mit tegyen az önkormányzat? Elmondja, hogy ebben a formában nem támogatja a rendeletmódosítás elfogadását.

Puskás Péter Pál: Szeretné kiegészíteni a bizottsági üléseken elhangzottakat azzal, hogy ha jelenlegi rendelet-tervezet módosítását nem fogadják el, úgy mulasztást követ el az önkormányzat képviselő-testülete, mert a Kúria döntése egyetemleges. A Rendvédelmi Osztály nem követhet el törvénysértést. Anennyiben a jelenlegi rendelet alapján intézkedik az osztályuk, akkor az önkormányzat – amennyiben bíróságra kerül az ügy – kártérítésre kötelezett.

Szabados Ákos: Szavazásra teszi fel az előterjesztésben szereplő rendelet-tervezet elfogadását.

Megállapítja, hogy a jelenlévő 16 képviselő 15 igen 1 nem 0 tartózkodással elfogadja azt.

**Az önkormányzat**

**megalkotja 22/2019. (VII.26.) önkormányzati rendeletét a közösségi együttélés alapvető szabályairól és ezek elmulasztásának jogkövetkezményeiről szóló 23/2015. (IX. 21.) önkormányzati rendelet módosításáról**

***7. napirendi pont:*** Beszámoló a Rendvédelmi Osztály 2018. második félévében, valamint 2019. első félévében végzett tevékenységéről

 Előadó: Puskás Péter Pál Rendvédelmi osztályvezető

Szabados Ákos: Megnyitja a napirendi pontot. Kéri a bizottság véleményét.

Puskás Péter Pál: Az előterjesztéssel kapcsolatban szóbeli kiegészítést nem tesz.

Rostagni Attila: A Jogi, Igazgatási és Közbiztonsági Bizottság kéri az előterjesztésben szereplő határozati javaslat elfogadását.

*Kérdés, hozzászólás nem hangzik el.*

Szabados Ákos: A Rendvédelmi Osztály az osztályvezető munkájának köszönhetően kifejezetten jól teljesít. Megjegyzi, hogy a lakossági visszajelzések is pozitívak, és ezen a területen szükséges átgondolniuk, hogy milyen további fejlesztéseket tesznek majd.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**129/2019. (VII.11.) Ök. sz. határozat**

a Képviselő-testület

elfogadja a Rendvédelmi Osztály 2018. második félévében, valamint 2019. első félévében végzett tevékenységéről szóló beszámolóját.

***8. napirendi pont:*** Beszámoló a kerület környezetvédelmi helyzetéről (2019. első félév)

Előadó: Kernné Dr. Kulcsár Dóra Városgazdálkodási

osztályvezető

Szabados Ákos: Megnyitja a napirendi pontot. Kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság támogatja az előterjesztésben szereplő határozati javaslat elfogadását.

*Kérdés, hozzászólás nem hangzik el.*

Szabados Ákos: Szavazásra teszi fel az előterjesztésben szereplő, a kerület környezetvédelmi helyzetéről szóló 2019. első félévi beszámolójának elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**130/2019. (VII.11.) Ök. sz. határozat**

a Képviselő-testület

elfogadja a kerület környezetvédelmi helyzetéről szóló 2019. első félévi beszámolót.

Határidő: azonnal

Felelős: Szabados Ákos polgármester

***9. napirendi pont:*** Javaslat tulajdonosi hozzájárulás megadására a Bp. XX. Duna-parti hajóállomásnál (170007 hrsz) úszómű elhelyezéséhez

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Fekete Katalin: A Gazdasági Bizottság kéri az előterjesztésben szereplő I/2. valamint II. számú határozati javaslatok elfogadását.

Mach Péter: A Környezetvédelmi és Városfejlesztési Bizottság a Bp. XX. Duna-parti hajóállomásnál lévő (170007 hrsz) úszómű elhelyezésére vonatkozó tulajdonosi hozzájárulás megadásának elutasítását javasolja.

Kaiser György: Nem támogatja az előterjesztésben szereplő, az úszómű elhelyezésére vonatkozó tulajdonosi hozzájárulás megadásának elfogadását. A Duna mentén kialakított szórakozóhelyek működésének elfogadását támogatja, viszont a jelenlegi kérelem szerint, már a látványtervek hiánya miatt sem tudnak pozitív döntést hozni.

Mach Péter: A Dunaparti sétány megépítésekor a fejlesztési terveknek arról is szólnia kell, hogy a területet használók (kerékpárosok, autósok, gyalogosok) szabályozott keretek között tölthessék el szabadidejüket. Pontosan meg kell határozni a zajvédelmi szintet és a szórakozóhelyek engedélyeztetését. A Dunán elhelyezett vendéglátó egységeknek ne a lakóházak környékén biztosítsanak működtetést.

Szabados Ákos: Az igényt benyújtók felkeresték és elképzelésük nem rossz, de nyilvánvaló, hogy jelenleg nem lehet döntést hozniuk erről. Úszóplatformot építettek, amely egyébként a jogszabályoknak megfelel. (Biztonságtechnikai, és vízjogi előírások.) Napernyők alatt, napvitorlák felszerelésével alakítanának ki vendéglátóhelyeket. Egyetért az előtte szólókkal, de az igénylőket bíztassák azzal, hogy egy részletesebb koncepció benyújtásával végleges döntést tudnak majd hozni. Kéri, hogy ne utasítsa el ezt a kezdeményezést a képviselő-testület és ne zárkózzon el ettől. A parti sétányon nem szabad túl sok vendéglátói létesítményt nyitni

Szavazásra teszi fel az elhangzott kiegészítéssel egyidejűleg az előterjesztésben szereplő I/2. sz. határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**131/2019. (VII.11.) Ök. sz. határozat**

a Képviselő-testület

1. a KITOM s.r.o. (Komenského 18/5. 94501 Komarno) kérelmét elutasítja, és nem járul hozzá a 170012/2 hrsz. alatti „kivett Duna” megnevezésű ingatlanon létesítendő úszóműállás létesítése érdekében – mint a megközelítést biztosító földrészlet (170007 hrsz. alatti ingatlan) tulajdonosa – a projekt megvalósításához azzal, hogy a kérelmet benyújtó gazdasági társaság részletes megvalósítási és üzemeltetési elképzeléseit tartalmazó koncepció jövőbeni megtárgyalásától nem zárkózik el.

II. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: adott

***10. napirendi pont:*** Javaslat a 2019/2020-as nevelési évben indítható óvodai csoportok létszámának meghatározására

Előadó: Schmidtné Buda Andrea Közművelődési, Egészségügyi és Szociális osztályvezető

Szabados Ákos: Megnyitja a napirendi pontot. Kéri a bizottságok véleményét.

Schmidtné Buda Andrea: Az előterjesztéssel kapcsolatban szóbeli kiegészítést nem tesz.

Fekete Katalin: Az Oktatási, Kulturális, Ifjúsági és Informatikai Bizottság kéri az előterjesztésben szereplő határozati javaslat elfogadását.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását.

*Kérdés, hozzászólás nem hangzik el.*

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**132/2019. (VII.11.) Ök. sz. határozat**

a Képviselő-testület

az óvodai csoportok számát - az előző nevelési évben megállapított csoportszámmal egyezően - a 2019/2020-as nevelési évben az alábbiak szerint határozza meg:

|  |  |
| --- | --- |
| Pesterzsébeti Baross Német Nemzetiségi Óvoda | 9 csoport |
| Pesterzsébeti Gézengúz Óvoda | 15 csoport |
| Pesterzsébeti Gyermekmosoly Óvoda | 16 csoport |
| Pesterzsébeti Kerekerdő Óvoda | 13 csoport |
| Pesterzsébeti Lurkóház Óvoda | 14 csoport |
| Pesterzsébeti Nyitnikék Óvoda | 18 csoport |
| **ÖSSZESEN** | **85 csoport** |

Felelős: Szabados Ákos polgármester

Határidő: adott

*(A táblázat a jegzyőkönyv mellékletét képezi.)*

***11. napirendi pont:*** Javaslat a 2019. évi közfoglalkoztatás engedélyezett keretszámainak módosítására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Schmidtné Buda Andrea: Az előterjesztéssel kapcsolatban szóbeli kiegészítést nem tesz.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását.

*Kérdés, hozzászólás nem hangzik el.*

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**133/2019. (VII.11.) Ök. sz. határozat**

a Képviselő-testület

1. a 047/2019. (II.14.) Ök. sz. határozat 2. pontját úgy módosítja, hogy jóváhagyja a Budapest Főváros Kormányhivatala XX. Kerületi Hivatal Foglalkoztatási Osztálya által engedélyezett támogatás keretszámait *a mellékletben szereplő táblázatban foglaltak szerint;*

2. felkéri a polgármestert, hogy az Önkormányzat 2019. évi költségvetési rendeletének soron következő módosítása során, valamint a 2020. évi költségvetési rendeletének tervezése során Pesterzsébet Önkormányzatának Szociális Foglalkoztatója tekintetében az előirányzatokat az úgy módosítsa és tervezze meg, hogy az intézmény Dologi kiadások (foglalkoztatás-egészségügyi vizsgálat) sorát 2019-ben 49.400 Ft-tal csökkentse, illetve 2020. évben 3800 Ft-tal növelje meg.

3. felkéri a polgármestert, valamint Pesterzsébet Önkormányzatának Szociális Foglalkoztatója intézményvezetőjét a szükséges intézkedések megtételére.

Felelős: Szabados Ákos polgármester, valamint Pesterzsébet Önkormányzatának Szociális Foglalkoztatója intézményvezetője

Határidő: adott

*(Budapest Főváros Kormányhivatala XX. Kerületi Hivatal Foglalkoztatási Osztálya által engedélyezett támogatásra vonatkozó táblázat a jegyzőkönyvhöz csatolva.)*

***12. napirendi pont:*** Javaslat a Pesterzsébeti Múzeum létszámkeretének emelésére

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság kéri az előterjesztésben szereplő határozati javaslat elfogadását.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**134/2019. (VII.11.) Ök. sz. határozat**

a Képviselő-testület

1. a Pesterzsébeti Múzeum létszámkeretét 2019. szeptember 1. napjától – teremőr alkalmazására tekintettel – 0,5, azaz fél fő státusszal megemeli, azaz a Pesterzsébeti Múzeum 2019. szeptember 1. napjától 13 fő státusszal rendelkezik;
2. a Pesterzsébeti Múzeum 2019. évi költségvetési kiadási és bevételi előirányzatait az „Intézményi működési tartalék” sorának terhére az alábbi táblázatban foglaltak szerint megemeli:

|  |  |
| --- | --- |
|   | **2019. év****(a Pesterzsébeti Múzeum létszámkeretének 0,5 fő státusszal történő emelése)** |
| **Emelés Ft-ban** | **Csökkentés Ft-ban** | **Zárolás Ft-ban** |
| **Intézmény neve** | **Bp. Főv. XX. ker. Pesterzsébet Önkormányzata** |
| Felügyeleti szervi támogatás |  517 000 |   |     |
| **Összesen** | **517 000** |  |  |
| Intézmény neve | **Pesterzsébeti Múzeum** |
| Személyi juttatás (közalkalmazotti bér) | 440 000 |   |     |
| Munkaadókat terhelő járulékok, szociális hozzájárulási adó | 77 000 |   |     |
| **Összesen** | **517 000** |  |  |

1. felkéri a polgármestert, valamint a Pesterzsébeti Múzeum intézményvezetőjét a határozatok végrehajtása érdekében szükséges intézkedések megtételére.

Felelős: Szabados Ákos polgármester, D. Udvary Ildikó intézményvezető

Határidő: azonnal

***13. napirendi pont:*** Javaslat a 172394 hrsz-ú ingatlanra vonatkozó elővásárlási joggal kapcsolatos döntés meghozatalára

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Fekete Katalin: A Gazdasági Bizottság az előterjesztésben szereplő I. és II. határozati javaslatok elfogadását kéri, mely szerint az önkormányzat ne éljen az elővásárlási jogával.

Kaiser György: Az ingatlan a „Kiskosutiban” van, amely Pesterzsébeten méltánytalan módon elhanyagolt terület, pedig a Tátra téri piaccal együtt fontos, és kiemelt része a kerületnek. Az utcában lévő épületek zavaros homlokzati képet mutatnak, különböző magasságúak, valamint van foghíjtelek is. A volt Tortuga étterem kőburkolata nagyon csúnya. Amennyiben önkormányzati tulajdonba kerülne az épület, úgy nagyobb lehetőségük lenne az utcakép jobb irányú befolyásolására. A mai ingatlanárakat figyelembe véve az ingatlan ára sem túl magas, így az befektetésnek sem lenne rossz. Véleménye szerint fontolják meg az épület megvásárlásának lehetőségét.

Bada-Gémesi Emese: Részben egyetért Kaiser György képviselőtársa által elmondottakkal, van benne ráció, bár a jelenlegi ingatlanállománynak nem jó gazdája az önkormányzat. Nincs koncepciója a kerületnek arra vonatkozóan, hogy a jövőben mit kezd majd az említett területtel. Ezt figyelembe véve aggályosnak tartja a tulajdonba kerülést és adott helyzetben ugyanúgy hagyják majd a megvásárolt ingatlan állagromlását. A bizottsági üléseken volt szándékuk egy koncepció kialakítására, de az nem jutott el a döntésig, ennek tükrében nem támogatja az ingatlan megvásárlását.

 Kérdést tesz fel: Válaszol:

 Nemes László Kaiser György

Nemes László: Egyetért azzal a gondolattal, hogy legyen egységes kép a kerület ezen részén és valóban nem illett a környezetbe az étterem kőberakásos homlokzata. Híve lenne annak, hogy egy korábbi, egységes, polgárias, Pesterzsébet régi stílusára utaló egységes homlokzatokat alakítsanak ki a „Kiskosutiban”. Véleménye szerint felvásárolni nem tudja az önkormányzat ezt a részt, de próbálják elérni a jelenlegi tulajdonosok együttműködésével egyidejűleg, hogy esetleg fennmaradási kötelezettség lenne az odaillő homlokzatok esetében.

Bada-Gémesi Emese: A „Gazdasági Stratégia” című előterjesztést a soron következő képviselő-testületi ülésen tárgyalják majd az „régi új” valamint az „egészen új” képviselők is, így az abban előterjesztésben szereplők közös, további gondolkodásra alkalmas anyaggal rendelkeznek majd.

Szabados Ákos: Egyetért az elhangzott gondolatokkal, valamint támogatja Kaiser György képviselőtársa által elmondottakat, mely szerint a „Kiskosuti” úgymond megérett már arra, hogy valamilyen kulturáltabb külsővel rendelkezzen. Kérdésként merül fel, hogy ez a homlokzatok átszínezésével és felújításával, vagy egy egészen más típusú átalakítással érhető-e el? Itt már R. Takács Eszter főépítész asszony fantáziáját szükséges szabadjára engedniük. Véleménye szerint a beruházás igazán pályázati összegek biztosításával, vagy külső pénzügyi források bevonásával valósítható meg.

A kerület stratégiai pontjainak ilyen értelmű terveztetését nyilvánvalóan szükséges lenne elindítaniuk. Az előterjesztésben elővásárlási jog gyakorlásáról döntenek. Az épület egy része terméskő burkolattal borított udvar, nem tudják a műszaki állapotát, valamint az sem biztos, hogy a konyhai felszereltség biztosíthatja az üzemeltetést. Nem javasolja az ingatlan megvásárlását, de azt igen, hogy próbálják a „Kiskosutit” újból megterveztetni.

Nemes László: Az előterjesztésben a minimum vételár szerepel és a képviselő-testület a mai napon nem tudna döntést hozni a megvételről, csak akkor amennyiben nincs más jelentkező és az ingatlant a minimál áron adják el. Megjegyzi, hogy a tulajdonos pályázatot ír ki és aki többet ígér az ingatlan esetében, úgy újbóli döntés szükséges.

Szabados Ákos: Tájékoztatja a képviselő-testületet arról, hogy jelenleg még egy fontos akadálya a jelenlegi történetnek az, hogy a költségvetési rendelet nem tartalmaz az ingatlan megvásárlását biztosítóan megfelelő pénzügyi fedezetet.

Szabados Ákos: Szavazásra teszi fel Kaiser György képviselő úr módosító határozati javaslatának elfogadását, mely szerint az önkormányzata éljen elővásárlási jogával a Budapest XX. kerület, Kossuth Lajos utca 73. szám alatti, 172394 hrsz-ú, ingatlan tekintetében.

Megállapítja, hogy a jelenlévő 16 képviselő 6 igen 5 nem 5 tartózkodással elutasítja azt.

Szavazásra teszi fel annak elfogadását, mely szerint az önkormányzat ne éljen elővásárlási jogával a Budapest XX. kerület, Kossuth Lajos utca 73. szám alatti, 172394 hrsz-ú, ingatlan tekintetében.

Megállapítja, hogy a jelenlévő 16 képviselő 10 igen 0 nem 6 tartózkodással elfogadja azt.

**135/2019. (VII.11.) Ök. sz. határozat**

a Képviselő-testület

1. a Budapest XX. kerület, Kossuth Lajos utca 73. szám alatti, 172394 hrsz-ú, „kivett vendéglő, udvar” megjelölésű, a Körmend és Vidéke Takarékszövetkezet „f.a.” tulajdonában álló ingatlan eladásra kínált 1/1 tulajdoni hányadára vonatkozó 58.600.000 Ft + áfa minimálár ismeretében nem kíván élni elővásárlási jogával.
2. felkéri a polgármestert a szükséges intézkedések megtételére.

Felelős: Szabados Ákos polgármester

Határidő: adott

***14. napirendi pont:*** Javaslat a TÉR\_KÖZ 2018 pályázat Koncepció tervei alapján tovább-tervezési és építési stratégia elhatározására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Csaszny Márton: A Gazdasági Bizottság támogatja az előterjesztésben szereplő határozati javaslat elfogadását.

Mach Péter: A Környezetvédelmi és Városfejlesztési Bizottság támogatja az előterjesztésben szereplő határozati javaslat elfogadását a TÉR-KÖZ 2018 pályázathoz készült koncepciótervek közül az előterjesztés 1. számú mellékletét képező Dunai-sétány A. jelű koncepcióterv kiviteli tervének kidolgozását és jó minőségű színes térkővel történő megépítését, a költségbecslés alapján a Budapest XX. kerület közigazgatási határig. A 43.294.722 Ft többletköltséget az önkormányzat 2019. évi költségvetéséről szóló 10/2019. (II. 20.) önkormányzati rendelet Általános Tartaléka terhére biztosítsa.

Marton Sándorné: A Pénzügyi Bizottság kéri tárgyalásra alkalmasnak tartja a „Javaslat a TÉR\_KÖZ 2018 pályázat Koncepció tervei alapján tovább-tervezési és építési stratégia elhatározására” című előterjesztést.

Fekete Katalin: A Gazdasági Bizottság egyetért a Környezetvédelmi és Városfejlesztési Bizottság döntésével és szintén az „A” jelű változat elfogadását kéri.

A Dunai-sétányon úgy tervezzenek, hogy az igazodjon a meglévő intézményekhez és eszközökhöz és flórához és faunához.

Szabados Ákos: Ha jól érti, akkor a tervekben a sétány vonalvezetése igazodjon a meglévő kialakult környezethez és a színes térkő felhasználásával készüljön el.

Fekete Katalin: A színes térkő burkolat a Vakvarjú étterem, valamint a csónakház környékén kialakult részt követően egy egységes folytatásaként jelenjen meg, hasonló színek felhasználásával.

Kaiser György: Éppen ellentétes javaslata van, hiszen a Vakvarjú melletti térkő kialakítása nagyon csúnya. Három színből álló tarka felület, amelyből egyik szín sem szerepel az épületen. Teljesen félretervezték. Felkéri a képviselő-testületet és az osztályt, hogy nehogy a gombhoz varrják a kabátot. Készüljön részletes kiviteli terv a burkolt felületekre és a Környezetvédelmi és Városfejlesztési Bizottság újból tárgyalja és hagyja jóvá előzetesen a terveket.

 Kérdést tesz fel: Válaszol:

 Szabados Ákos R. Takács Eszter

R. Takács Eszter: Felhívja a figyelmet arra, hogy a meglévő áteresztő betonozott felületen a burkolat nem térkő. A tervezők védelmében elmondja, hogy mindent felmértek és a Vakvarjú étterem sétánytervéhez igazodtak többszöri helyszíni bejárással, valamint a tulajdonossal is egyeztetést folytattak ez ügyben. A pályázati pénzeket úgy tudják felvenni, amennyiben rendelkeznek kiviteli tervekkel. A vonalvezetés magához a Dunához reflektál kihasználva a növények adta lehetőségeket és kikerülve a fákat. Új színt és lehetőségeket ad arra, hogy ez más része legyen Pesterzsébetnek.

Szabados Ákos: A Helyi Választási Bizottság tagjainak megválasztása érdekében szükséges rendkívüli képviselő-testületi ülést tartaniuk, így ezt az előterjesztést megtárgyalhatják akkor is.

dr. Demjanovich Orsolya: Az őszi választás időpontjának kihirdetésekor tudják meghatározni a rendkívüli képviselő-testületi ülés napját. Megjegyzi, hogy a választás napját megelőző 42. napig szükséges a HVB tagokat megválasztani. Véleménye szerint ez az időpont augusztus hónap második fele, de inkább augusztus hónap vége.

Mach Péter: Kéri, hogy hozzanak döntést és elfogadja Kaiser György képviselőtársának javaslatát, mely szerint a Környezetvédelmi és Városfejlesztési Bizottság szeptemberben kérje be újból az előterjesztést. Amennyiben valóban baj van, úgy Szabados Ákos polgármester úr intézkedni tud akár egy rendkívüli ülés keretében is. A térkövek színezését bízzák a szakmai döntésekre, összességében nem hiszi, hogy a képviselőknek szükséges erről dönteniük.

Marton Sándorné: A Pénzügyi Bizottság szerette volna látni a látványterveket.

Kaiser György: Hozzanak a mai napon döntést, akár a korábbi időpontban megfogalmazódottak szerint (térkő, hullámos vonal) és figyeljék a tervezési fázisokat.

Nemes László: Mach Péter és Kaiser György képviselőtársainak a javaslatát nem érti. Mindketten megengedőleg említették, hogy nagy baj esetén korrigálnak. Mit korrigálnak? A Képviselő-testület döntést hoz és ezt követően mit, és hogyan szeretnének a szeptemberi Környezetvédelmi és Városfejlesztési Bizottsági ülésen korrigálni? Amennyiben az augusztusi ülésen késői ezt az ügyet tárgyalni, akkor nem gondolja, hogy a KVB ezt követően egy hét után tudna bármit is úgymond korrigálni.

R. Takács Eszter: Az előterjesztés alapvető lényege, hogy a költségbecslések alapján beláthatták, hogy van elég pénzügyi fedezet az építtetésre. Megjegyzi, hogy két nyomvonal vezetés különbözetét mutatták be, de a kiviteli tervek és a vízügyi engedélyezési tervek ezt követően jönnek majd a részletes tervek elfogadását követően. A következő negyedév a részletes engedélyezésről és a kiviteli tervek kidolgozásáról szól. Jó lenne, ha döntés születne a koncepciótervről, hiszen azzal tudnak továbblépni.

Szabados Ákos: Az „A” (hullámos) és „B” változat között szükséges választaniuk. Mindkettő esetében támogatják a színes burkolat megvalósítását. Fekete Katalin képviselő asszony javaslata szerint a meglévő, eddig kialakult rendszereket figyelembe véve a lehetőségekhez képest minél kevesebb bontást végrehajtva, minél költséghatékonyabb megoldást találjanak. Kaiser György kiegészítése szerint Mach Péter úrral egyetértve a KVB foglalkozzon ezzel az őszi rendes ülésén. Mindenki egyetért azzal, hogy minél több, a területen lévő eddig kialakult körülményt próbáljon magába foglalni és minimalizálják a bontás mértékét. A vonalvezetésben nincs egyetértés és a képviselő-testület úgymond nem ragaszkodik a hullámos vonalvezetéshez.

Mach Péter: Elmondja, hogy a Környezetvédelmi és Városfejlesztési Bizottság, valamint a Gazdasági Bizottság is egyhangúlag a hullámos vonal elfogadását támogatta. Egyetlen képviselőtársuk sem ellenezte. Ettől függetlenül lehet mondani, hogy van némi nézeteltérés, de azt mondani, hogy csak egyedül Ő támogatja… eddig minden bizottság egyhangúlag támogatta a hullámos vonalat.

Szabados Ákos: Megjegyzi, hogy más szempontok merültek fel és módosító javaslatokat adtak elő a képviselőtársak. Integrált vonalvezetésű, színes változatú, a külső körülményeket a lehetőség szerint legjobban felhasználó terv készüljön, valamint az ősz folyamán tárgyalja az előterjesztést a Környezetvédelmi és Városfejlesztési Bizottság.

Szavazásra teszi fel az elhangzott módosítások elfogadásával egyidejűleg az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**136/2019. (VII.11.) Ök. sz. határozat**

a Képviselő-testület

1. a TÉR-KÖZ 2018 pályázathoz készült koncepciótervek közül az előterjesztés 1. számú mellékletét képező Dunai-sétány A. jelű koncepcióterv kiviteli tervének kidolgozását és megépítését javasolja, a költségbecslés alapján a Budapest XX. kerület közigazgatási határig. A 43.294.722 Ft többletköltséget az önkormányzat 2019. évi költségvetéséről szóló 10/2019. (II. 20.) önkormányzati rendelet Általános Tartaléka terhére biztosítja. A továbbtervezésnél a sétány burkolata kiselemes színes elemekből, a jelenlegi vonalvezetéshez igazodva készüljön és lehetőség szerint az eddig megépült szakaszokat, rendszereket a kivitelezésnél meg kell tartani, a sétány egészébe költséghatékony módon integrálni kell. A Környezetvédelmi és Városfejlesztési Bizottság a 2019. szeptember 17-ei rendes ülésén megvitatja a TÉR\_KÖZ 2018 pályázat aktuális állását.
2. utasítja a polgármestert a szükséges intézkedések megtételére.

Felelős: Szabados Ákos polgármester

Határidő: adott

***15. napirendi pont:*** Javaslat a Kerületi Építési Szabályzatról szóló 26/2015. (X.21.) önkormányzati rendelet módosításához

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Mach Péter: A Környezetvédelmi és Városfejlesztési Bizottság támogatja az előterjesztésben szereplő határozati javaslat elfogadását.

Fekete Katalin: A Gazdasági Bizottság támogatja az előterjesztésben szereplő I/1. és II. határozati javaslatok elfogadását.

Mach Péter: Felhívja képviselőtársai figyelmét arra, hogy egy hosszabb vita volt az előző napirendnél a „Kiskosutiról”, megjegyzi, hogy a jelenlegi napirend elsősorban a fejlesztésekről szól.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**137/2019. (VII.11.) Ök. sz. határozat**

a Képviselő-testület

I. a jelenleg készülő Kerületi Építési Szabályzat (26/2015. (X.21.) önkormányzati rendelet) módosítása során felülvizsgálja a Vt-H/Lk2 övezet előírásait a területen elhelyezhető rendeltetések számával és az épületmagassággal kapcsolatban, azzal a feltétellel, hogy a homlokzatmagasság emelése igazodjon a meglévő beépítési magasságokhoz.

II. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: adott

***16. napirendi pont:*** Javaslat a KEHOP-1.2.1. pályázat benyújtására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Mach Péter: A Környezetvédelmi és Városfejlesztési Bizottság a 146/2019. KVB határozatával támogatja az előterjesztésben szereplő határozati javaslat elfogadását, valamint a pályázati kérelem benyújtásához szükséges 1.402.000 Ft + áfa a 10/2019. (II.20.) önkormányzati rendelet 2.3. mellékletének Dologi kiadások során rendelkezésre áll.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását.

Fekete Katalin: A Gazdasági Bizottság támogatja az előterjesztésben szereplő határozati javaslat elfogadását.

Mach Péter: „A tudományos bizonyítékok azt mutatják, hogy ha a következő évtizedben nem cselekszünk radikálisan, visszafordíthatatlan károkat okozunk a természetben, társadalmaink pedig összeomlanak” – idézte a BBC Sir David Attenborough szavait a természetfilmes új, a tervek szerint még idén tavasszal bemutatandó dokumentumfilmjéből, amely egyelőre a Klímaváltozás: a tények munkacímet viseli. Gondolkozz globálisan és cselekedj lokálisan! Ezt mondja a közmondás is. Az elmúlt ciklusban számos alkalommal szólalt képviselőtársaival együtt bizonyos fejlesztések kapcsán. Megjegyzi, hogy a következő képviselő-testület már inkább tud majd stratégiában gondolkodni és dolgozni.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**138/2019. (VII.11.) Ök. sz. határozat**

a Képviselő-testület

1. támogatja a helyi klímastratégiák kidolgozására, valamint a klímatudatosságot erősítő szemléletformálásra vonatkozó KEHOP-1.2.1. pályázat keretében a támogatási kérelem benyújtását 20 millió Ft összegre.

II. a pályázati kérelem benyújtásához szükséges 1.402.000 Ft + áfa a 10/2019. (II.20.) önkormányzati rendelet 2.3. mellékletének Dologi kiadások során rendelkezésre áll.

III. felkéri a Polgármestert az I. pont szerinti támogatási kérelem benyújtásához szükséges szerződések megkötésére, a támogatási kérelem benyújtására, valamint nyertes pályázat esetén valamennyi szükséges dokumentum aláírására.

Felelős: Szabados Ákos polgármester

Határidő: adott

***17. napirendi pont:*** Javaslat a Dreher Sörgyárak Zrt. részvényeinek megvásárlására vonatkozó vételi ajánlatáról szóló döntés meghozatalára

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Fekete Katalin: A Gazdasági Bizottság támogatja a Dreher Sörgyárak Zrt. törzsrészvényeinek eladását az előterjesztésben szereplő határozat alapján.

Marton Sándorné: A Pénzügyi Bizottság kéri az előterjesztésben szereplő I/1. határozati javaslat elfogadását.

Mach Péter: Csaszny Márton képviselőtársa a GB elnöke elkészített egy olyan anyagot, mely tartalmazta, hogy a saját tőke és a jegyzett tőke hogyan alakul az adott cégnek és ez alapján gazdaságilag is fontos érvnek tartja a részvények értékesítését.

Szabados Ákos: Szavazásra teszi fel a Dreher Sörgyárak Zrt. törzsrészvényei eladásának elfogadását a határozati javaslatban szereplők alapján.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**139/2019. (VII.11.) Ök. sz. határozat**

a Képviselő-testület

1. értékesíti az Önkormányzat tulajdonában lévő 207 db. 6 500 Ft névértékű Dreher Sörgyárak Zrt. törzsrészvényeit az ajánlatot tevő ASAHI BREWERIES EUROPE LTD. részére összesen 1 345 500 Ft értékben,

II.felkéri a polgármestert a szükséges intézkedések megtételére.

Felelős: Szabados Ákos polgármester

Határidő: azonnal

***18. napirendi pont:*** Beszámoló Pesterzsébet Önkormányzata 2015-2020. évekre szóló gazdasági programjának végrehajtásáról

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Marton Sándorné: A Pénzügyi Bizottság kéri az előterjesztésben szereplő, „Pesterzsébet Önkormányzata 2015-2020. évekre szóló gazdasági programjának végrehajtásáról” szóló beszámoló elfogadását.

Fekete László: Sporttanácsnokként támogatja az előterjesztésben szereplő határozati javaslat elfogadását.

Rostagni Attila: A Jogi, Igazgatási és Közbiztonsági Bizottság kéri az előterjesztésben szereplő határozati javaslat elfogadását.

Mach Péter: A Környezetvédelmi és Városfejlesztési Bizottság támogatja az előterjesztésben szereplő határozati javaslat elfogadását.

Somodi Klára: Az Egészségügyi és Sportbizottság támogatja az előterjesztésben szereplő határozati javaslat elfogadását.

Fekete Katalin: Az Oktatási, Kulturális, Ifjúsági és Informatikai Bizottság, és a Gazdasági Bizottság támogatja „Pesterzsébet Önkormányzata 2015-2020. évekre szóló gazdasági programjának végrehajtásáról” szóló beszámoló elfogadását.

Nagy Lászlóné: A Szociális Bizottság kéri az előterjesztésben szereplő határozati javaslat elfogadását.

Nemesné Németh Judit: Közlekedési tanácsnokként kéri az előterjesztésben szereplő határozati javaslat elfogadását.

Komoróczy László: Civil tanácsnokként elfogadásra javasolja az előterjesztésben szereplő határozati javaslatot.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**140/2019. (VII.11.) Ök. sz. határozat**

a Képviselő-testület

Pesterzsébet Önkormányzatának a 2015-2020. évekre szóló gazdasági programjának végrehajtásáról szóló beszámolóját elfogadja.

***19. napirendi pont:*** Javaslat Budapest Főváros XX. kerület Pesterzsébet Önkormányzata 2019. évi költségvetési rendeletének módosítására

Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Marton Sándorné: A Pénzügyi Bizottság támogatja Budapest Főváros XX. kerület Pesterzsébet Önkormányzata 2019. évi költségvetési rendelet módosításának elfogadását.

Fekete László: Sporttanácsnokként támogatja a 2019. évi költségvetési rendelet módosításának elfogadását.

Rostagni Attila: A Jogi Igazgatási és Közbiztonsági Bizottság a 2019. évi költségvetési rendelet módosítását kéri elfogadni.

Mach Péter: A Környezetvédelmi és Városfejlesztési Bizottság a 139/2019. KVB határozatával javasolja a 2019. évi költségvetési rendelet módosításának elfogadását.

Somodi Klára: Az Egészségügyi és Sportbizottság a 2019. évi költségvetési rendelet módosítását elfogadásra javasolja.

Fekete Katalin: Az Oktatási, Kulturális, Ifjúsági és Informatikai Bizottság és a Gazdasági Bizottság támogatja Budapest Főváros XX. kerület Pesterzsébet Önkormányzata 2019. évi költségvetési rendelet módosításának elfogadását.

Nagy Lászlóné: A Szociális Bizottság a rendelet módosításának elfogadását javasolta.

Nemesné Németh Judit: Közlekedési tanácsnokként a rendelet módosításának elfogadását javasolta.

Komoróczy László: Civil tanácsnokként a rendelet módosításának elfogadását javasolja.

Szabados Ákos: Megállapítja, hogy kérdés, hozzászólás nem hangzik el, a vitát lezárja.

Felkéri dr. Demjanovich Orsolya jegyző asszonyt, hogy „Budapest Főváros XX. kerület Pesterzsébet Önkormányzat 2019. évi költségvetéséről szóló rendelet-tervezet jóváhagyását név szerinti szavazással bonyolítsa le.

Dr. Demjanovich Orsolya: A név szerinti szavazást lebonyolítja.

"Igen" szavazatok:

Szabados Ákos polgármester, Juhász Lajosné alpolgármester, Kovács Eszter alpolgármester, Nemes László alpolgármester, Bada-Gémesi Emese, Fekete Katalin, Fekete László, Kaiser György, Komoróczy László, Mach Péter, Marton Sándorné, Márkus Jánosné, Nagy Lászlóné, Nemesné Németh Judit, Somodi Klára, Rostagni Attila,

"Nem" szavazat:

Szabados Ákos: Megállapítja a név szerinti szavazás eredményét, mely szerint a jelenlévő 16 képviselő 16 igen szavazattal 0 nem szavazattal elfogadta Pesterzsébet Önkormányzat 2019. évi költségvetéséről szóló, 10/2019. (II. 20.) önkormányzati rendeletének módosításáról szóló rendelet-tervezetet.

**Az önkormányzat**

**megalkotja 23/2019. (VII.18.) önkormányzati rendeletét az önkormányzat 2019. évi költségvetéséről szóló, 10/2019. (II. 20.) önkormányzati rendeletének módosításáról**

***21. napirendi pont:*** Javaslat a 171526 és 171527 hrsz-ú ingatlanokra vonatkozó elővásárlási jog gyakorlására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Fekete Katalin: A Gazdasági Bizottság véleménye szerint az önkormányzat ne éljen az elővásárlási jogával.

Kaiser György: Az előző napirend esetében említett érvekhez hasonlóan jelenleg is javasolja, hogy az önkormányzat a 171526 és 171527 hrsz-ú ingatlanokra vonatkozóan éljen elővásárlási jogával.

Szabados Ákos: Szavazásra teszi fel Kaiser György képviselő úr módosító határozati javaslatának elfogadását, mely szerint a képviselő-testület élni kíván elővásárlási jogával a 171526 és 171527 hrsz-ú ingatlanokra vonatkozóan.

Megállapítja, hogy a jelenlévő 16 képviselő 6 igen 4 nem 6 tartózkodással elutasítja azt.

Szavazásra teszi fel annak elfogadását, mely szerint a képviselő-testület nem kíván élni elővásárlási jogával 171526 és 171527 hrsz-ú ingatlanokra vonatkozóan.

Megállapítja, hogy a jelenlévő 16 képviselő 10 igen 0 nem 6 tartózkodással elfogadja azt.

**141/2019. (VII.11.) Ök. sz. határozat**

a Képviselő-testület

I./ a Budapest XX. kerület, Török Flóris utca 73. szám alatti, 171526 hrsz-ú, „kivett iroda, udvar” megjelölésű ingatlan 1/1 tulajdoni hányadra vonatkozóan, Petrányi Dezső Gábor, mint eladó, valamint Zoltán Ákos Végrehajtói Irodája, mint vevő közti adásvételi szerződéssel kapcsolatban, a 125.000.000,- Ft vételár ismeretében, nem kíván élni elővásárlási jogával.

II./ a Budapest XX. kerület, Szent Erzsébet tér 2. szám alatti, 171527 hrsz-ú, „kivett iroda, udvar” megjelölésű ingatlan 1/1 tulajdoni hányadra vonatkozóan, Petrányi Dezső Gábor, mint eladó, valamint Zoltán Ákos Végrehajtói Irodája, mint vevő közti adásvételi szerződéssel kapcsolatban, a 85.000.000,- Ft vételár ismeretében, nem kíván élni elővásárlási jogával.

III./ felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: adott

***20. napirendi pont:*** Bizottságok beszámolói, tagcserék, kérdések, bejelentések, interpellációk

 Előadó: Bizottsági elnökök, tanácsnokok, képviselők

Szabados Ákos: Megnyitja a napirendi pontot. Kéri a bizottságok véleményét.

Mach Péter: Tegnapi napon adták át a Pesterzsébeti Gyógyfürdőt és a főváros vezetése ígéretet tett arra, hogy vizsgálja a parkolószámok bővítésének lehetőségét a területen. Megjegyzi, hogy a jelenlegi közlekedési csomópontban értetlenül bámulnak az autósok, nyilván illene tudniuk, de nem tudják, hogy melyik autósnak van elsőbbsége. Kéri, hogy egy-két közlekedési táblával ideiglenesen oldják meg ezt a helyzetet.

Nagyjából hat éve igyekeznek az itt lakók a pesterzsébeti vasúti átjáró akadálymentesítésének megoldására. Szerveztek takarítást, kifestést stb. Ezt követően a gyalogos híd átkelő projekt nem épült meg és az aluljáró állaga az elmúlt hat évben folyamatosan tovább romlott. Egy anyuka, valamint a Dunaparton élő kisgyermekes szülők egy csoportja petíciót fogalmazott meg, hogy végre a főváros komolyan vegye a kérésüket. Ebben felkérik polgármester urat, hogy továbbítsa kezdeményezésüket.

Szabados Ákos: Minden képviselő talál az asztalán egy kis ún. szezonzáró ajándékot amivel szeretnék megköszönni az elmúlt években végzett munkájukat. Sikeres szereplést kíván az újra induló képviselőknek és valamennyi jelenlévőnek jó egészséget és további sok sikert kíván. Megjegyzi, hogy az ülést követően a Dunaparton még találkoznak.

Az ülés vezetését átadja Kovács Eszter alpolgármester asszony részére.

Kovács Eszter: Az ülés vezetését átveszi.

Szavazásra teszi fel annak elfogadását, hogy a „Bizottságok beszámolói, tagcserék, kérdések, bejelentések, interpellációk” című napirend keretében megjelent Tihanyi András úrnak hozzászólási jogot biztosítson a képviselő-testület.

Megállapítja, hogy a jelenlévő 16 képviselő 14 igen 0 nem 0 tartózkodással elfogadja azt.

*(Szabados Ákos polgármester úr és Nemes László alpolgármester úr jelen vannak a teremben, de nem szavaznak.)*

**142/2019. (VII.11.) Ök. sz. határozat**

a Képviselő-testület

a „Bizottságok beszámolói, tagcserék, kérdések, bejelentések, interpellációk” című napirend keretében megjelent Tihanyi András úrnak hozzászólási jogot biztosít.

Tihanyi András: Üdvözli a képviselő-testület tagjait és a megjelenteket. A szóban forgó petíció benyújtását felesége kezdeményezte, kétgyermekes anyukaként és apukaként élnek a lakóparkban. Elmondja, hogy a babakocsisok a kerékpárosok és kerekesszékesek számára teljességgel használhatatlan és balesetveszélyes a burkolat az említett területen. (Vasúti átjáró.) Plusz harminc perce sétát jelent, ha mégis át szeretne valaki jutni a Helsinki út túloldalára. Megjegyzi, hogy az állomás pénztárához sem jutnak oda három lépcsőfok érintése nélkül. Kéri, hogy a területen létesítsenek esetleg liftet, vagy a Helsinki út nyugati oldalán lévő területre építsenek egy feljárót. Átadja a petíciót dr. Demjanovich Orsolya jegyző asszonynak.

Bada-Gémesi Emese: A „Javaslat a Bp. XX. Tátra tér 1. szám alatti önkormányzati tulajdonban lévő volt általános iskola ingatlanának hasznosítására” című 23./ sorszámmal szereplő előterjesztést a képviselő-testület nem vette napirendre, ennek ellenére köszöni az előterjesztők munkáját.

Márkus Jánosné: A beszámolóban elhangzott, hogy a Vörösmarty piac felújításával kapcsolatos szerződést aláírták és megkezdik a munkálatokat. Nem kapott senki tájékoztatást. Mikor ment ki a tájékoztató levél? Mikor tudták meg az őstermelők, hogy nem árulhatnak a piacon?

Kernné dr. Kulcsár Dóra: Potoczky Attila ügyvezető igazgató úr azonnal tájékoztatta a kereskedőket a piacon, az őstermelők a Tátra téri piacon el tudják adni portékáikat.

Márkus Jánosné: Elmondja, hogy az őstermelők csütörtökön még nem tudták a döntést, szombaton tudták meg és veszteséget termeltek, mert nem tudták eladni árujukat. Amennyiben van lehetőség, úgy a Tátra téri piacon méltányosabb áron szükséges helyet biztosítaniuk számukra. A piacon semmi nincs kiírva csak az, hogy a csarnokrész a piac felújítása alatt is üzemel.

Kovács Eszter: Tájékoztatja a jelenlévőket, hogy a feladat ellátásával a piacüzemeltetőt bízták meg. Írásban tájékoztatják majd képviselő asszonyt.

Márkus Jánosné: Elmondja, hogy a Köteles utca és Balassa utca sarkán beszakadt az aszfalt. Bejelentést tett 2019. június 24-én erről és tegnap kitáblázták az úthibát, de folyamatosan növekszik az úthiba.

Kernné dr. Kulcsár Dóra: Ígéretet tesz arra, hogy minél gyorsabban fejezzék be ezeket a munkákat.

Márkus Jánosné: Szintén a Köteles utca és Balassa utca sarkán lévő örömlányok miatt tesz bejelentést, mivel az „eszközeiket” bedobálják a házak udvarára, ami nagyon zavarja a lakosságot.

dr. Demjanovich Osolya: Tájékoztatja a képviselő-testületet arról, hogy a NAV Dél-budapesti Adó- és Vámigazgatósága 2019. június 14-én kelt levelében a hivatalon keresztül tájékoztatja a Tisztelt Képviselő-testületet arról, hogy Nagy László Simonné képviselő asszonyt június 10. napjával törölte a köztartozásmentes adózók adatbázisából. Ezt az információt megkapva polgármester úr nyomban kérte képviselő asszonyt írásban, intézkedjen a tartozás rendezése iránt annak érdekében, hogy a hatvan napos megadott határidőn belül visszakerüljön az adatbázisba. Képviselő asszony által átadott befizetési bizonylatok igazolják, hogy a tartozás rendezésre került, így az ügyben további teendő nincs, csak a képviselő-testület tájékoztatása volt szükséges.

Nemes László: A Tűzoltóság melletti Fittpark mellett élők kérik, hogy este 20 órát követően ne lehessen labdajátékot folytatni a területen. Kéri, hogy a másik két Fittpark esetében alkalmazott házirendet terjesszék ki erre a parkra is. Javasolja, hogy biztosítsanak egy mobilvécét a területen.

Kovács Eszter: Megjegyzi, hogy ez az idősek játszótere és nem fittpark, az információt eljuttatják a megfelelő munkatársaknak.

Marton Sándorné: A Dessewffy utcában újonnan ültetett fákhoz nem telepítettek öntözőcsöveket, kéri, hogy pótolják ezt, mielőtt kiszáradnak. A Baba utca és a Madách utca sarkán kaptak a lakók egy szép utcanévtáblát. Ez egy héten belül eltűnt. Kéri, hogy tegyenek új táblát a helyére, de azt ne ragasztóval rögzítsék, hogy ne vigyék el a „gyűjtők”. A Tinódi utca egyirányú és rendszeresen bemennek azon, kéri, hogy a Nagy Győry utcában tegyék láthatóvá a táblát.

Komoróczy László: Felhívja Puskás Péter Pál osztályvezető úr figyelmét arra, hogy az Alsóteleki utca 38. sz. háta mögött a Vágóhíd lakótelepen átadtak egy új játszóteret. Mellette van egy kerítés nélküli aszfaltfelület, ahol este 21 óra után rendszeresen megjelenő tinédzserek zavarják az ott élők nyugalmát. Kéri, hogy járőrözzön a Rendvédelmi Osztály ezen a részen.

Kovács Eszter: Megköszöni a részvételt az ülést bezárja, további szép napot kíván minden résztvevőnek.

*/Az ülés 1614-kor ért véget./*

K.m.f.

 **Szabados Ákos**  **dr. Demjanovich Orsolya**

 polgármester jegyző